Diari Oficial de la Generalitat Valenciana


Sumari del DOGV 6247, del 16-04-2010 (2010/3925)

RESOLUCIÓ de 7 d'abril de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc entre el Centre Superior d'Investigació en Salut Pública (CSISP) i la Fundació Institut Valencià d'Oncologia (FIVO).
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6247

Data del DOGV
:   16-04-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/3925


Data del document
:   07-04-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Sanitat
    * cooperació administrativa
    * fundació
    * administració central
    * política sanitària

RESOLUCIÓ de 7 d'abril de 2010, del director general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc entre el Centre Superior d'Investigació en Salut Pública (CSISP) i la Fundació Institut Valencià d'Oncologia (FIVO).  
 [2010/3925]  
El Centre Superior d'Investigació en Salut Pública (CSISP) i la Fundació Institut Valencià d'Oncologia (FIVO) han subscrit, després de la tramitació prèvia reglamentària, el 28 de gener de 2010, un conveni marc.   
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0497/2010, i que figura com a annex d'esta resolució.  
València, 7 d'abril de 2010.- El director general del Secretariat del Consell: Ángel Mompó Romero.  
Conveni marc entre el Centre Superior d'Investigació en Salut Pública (CSISP) i la Fundació Institut Valencià d'Oncologia  
València, 28 de gener de 2010  
Reunits  
D'una part  
El Centre Superior d'Investigació en Salut Pública (d'ara en avant CSISP) amb CIF W6083397B, i domicili en Av. Catalunya núm. 21, 46296 de València, i en el seu nom i representació la Sra. Isabel Muñoz Criado, amb DNI 87736934C, en qualitat de directora, d'acord amb les atribucions que té legalment conferides, en virtut del càrrec que ostenta.  
D'una altra part   
D'una altra part, la Fundació Institut Valencià d'Oncologia, (d'ara en avant FIVO), amb CIF G-46129698, i domicili en carrer Professor Beltrán Báguena, núm. 8, 46154 de València, i en el seu nom i representació el Sr. Manuel Llombart Fuertes, amb NIF 30451559-T, en qualitat de director general, amb poders suficients per a la celebració d'este acte en virtut del que establixen els Estatuts del FIVO, poders que no li han sigut derogats ni modificats.  
La Fundació d'Investigació Clínica de l'Institut Valencià d'Oncologia, (d'ara en avant FINCIVO), amb CIF G-98119456, i domicili en el carrer Professor Beltrán Báguena 8, 26053 de València, i en el seu nom i representació el Sr. Carlos J. Andrés, amb NIF 25079332M, en qualitat de secretari de la fundació esmentada amb poders suficients per a la celebració d'este acte en virtut del que establixen els Estatuts del FIVO, poders que no li han sigut derogats ni modificats.  
Exposen  
1. Que el Centre Superior d'Investigació en Salut Pública (CSISP), es configura com un ens de Dret Públic dels previstos en l'article 5.2 del Text Refós de la Llei de la Hisenda Pública de la Generalitat Valenciana, adscrit a la Conselleria de Sanitat, i que té com a funció principal l'execució de la política de la Direcció General de Salut Pública amb relació a la investigació en Salut Pública. Per al compliment dels seus fins disposarà de la col·laboració necessària de les universitats i associacions empresarials, i una de les seues competències, reconegudes en l'article 4 lletra i) dels seus estatuts, serà "Establir convenis amb organismes públics o privats, tant autonòmics com nacionals i internacionals, per a la realització de projectes d'investigació i altres activitats de caràcter científic, tècnic o d'innovació tecnològica".  
2. Que el FIVO és una entitat privada sense ànim de lucre que va ser creada l'any 1978 amb la finalitat d'atorgar assistència als malalts afectats de càncer així com promoure la prevenció d'esta malaltia, l'exercici de l'activitat investigadora i docent en matèries relacionades amb la lluita contra el càncer i la formació de metges oncòlegs i especialitats afins.   
3. Que tant el FIVO com el CSISP accepten establir una col·laboració en els camps d'investigació, científics i tècnics d'interés comú i participar en projectes conjunts.  
Tenint en compte el que s'ha exposat, ambdues parts  
Convenen  
Estrényer les seues relacions, unir els seus esforços i establir normes àmplies d'actuació que canalitzen i incrementen, dins del marc preestablit, els contactes i les col·laboracions d'acord amb les següents   
Clàusules  
1. Finalitat del conveni  
La finalitat d'este conveni és l'establiment d'un marc d'actuació per a la col·laboració entre el CSISP i el FIVO en activitats d'investigació, científiques i tècniques i de col·laboració en temes específics d'interés mutu. Este acord no comporta compromís de gasto per a cap de les parts, ja que estes accions vindran expressament regulades en els convenis específics corresponents, a l'empara d'este acord Marc.  
2. Modalitats de col·laboració  
a) Participació en projectes conjunts tant d'àmbit nacional com internacional.  
b) Assessorament mutu en qüestions relacionades amb l'activitat d'ambdues entitats.  
c) Facilitar mútuament l'ús de les instal·lacions d'ambdues parts.  
d) Totes les que siguen considerades d'interés mutu, dins de les disponibilitats de les parts i de les activitats que constituïxen l'objecte d'este Conveni Marc.  
3. Convenis específics  
Cada projecte i/o programa d'actuació en el marc d'este Conveni serà objecte d'un Conveni Específic que haurà de contindre, entre altres, els aspectes següents:  
a) Definició de l'objecte i finalitat que es busca.  
b) Descripció del pla de treball, que inclourà les seues fases i la cronologia del seu desenvolupament.  
c) Pressupost total i mitjans materials i humans que requerisca el programa esmentat, especificant les fonts de finançament. En el FIVO este finançament es canalitzarà a través del FINCIVO.  
d) Normes de coordinació, execució, i seguiment del projecte.  
e) Nom de les persones, una per cada part, que es designaran per mutu acord i es responsabilitzaran de la marxa del conveni.  
f) Assignació dels drets de propietat intel·lectual i industrial sobre els coneixements generats en el marc del Conveni Específic.  
4. Normes de funcionament i personal  
Les col·laboracions derivades d'este conveni marc quedaran subjectes a les normes del FIVO i del CSISP en la forma que establisquen els Convenis Específics, tenint en compte la naturalesa de la col·laboració i el centre on es realitzen els treballs.  
Ambdues Institucions acorden que, en la mesura de les seues disponibilitats, facilitaran l'accés, la permanència i l'ús de les seues instal·lacions al personal adscrit a les institucions per al desenvolupament de les activitats que s'arrepleguen en els convenis específics. Tot el personal haurà de respectar les normes internes de funcionament de la institució on realitze el seu treball i fer bon ús de la seues infraestructures i recursos materials.  
La cobertura de les contingències que puga patir el personal a l'empara d'este Conveni serà responsabilitat de la institució de què originàriament depenga i en cap cas la permanència del personal propi i adscrit al CSISP en les instal·lacions del FIVO i viceversa, en virtut dels projectes d'investigació o docents que es duguen a terme, donarà lloc a cap relació contractual amb la institució amfitriona.  
5. Eestabliment de la comissió mixta  
Per a facilitar la col·laboració dels Convenis Específics, el seu seguiment i compliment, es constituirà una Comissió Mixta paritària integrada per dos representants del FIVO i dos representants del CSISP, dels quals un de cada part firmarà el Conveni, o les persones en qui deleguen. La comissió es constituirà en el termini de trenta dies, comptats a partir de la data de la firma del Conveni. La Comissió Mixta dictarà les seues normes internes de funcionament.  
6. Efuncionament de la comissió mixta  
A la comissió mixta li corresponen, entre altres, les funcions següents:  
a) Promoure possibilitats de col·laboració en temes cientificotecnològics d'interés comú.  
b) Preparar els Convenis Específics d'execució d'este Conveni Marc sobre les matèries seleccionades, dins de les modalitats de col·laboració establides en la clàusula segona.  
c) Elevar les propostes que elabore als òrgans competents d'ambdues parts.  
d) Aclarir i decidir totes les dubtes que puguen plantejar-se en la interpretació i execució dels Convenis Específics.  
g) Realitzar el seguiment dels Convenis Específics que se subscriguen.  
La Comissió dictarà les seues pròpies normes de funcionament, respectant el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i podrà reunir-se a petició d'alguna de les parts.  
7. Drets intel·lectuals, industrials i confidencialitat  
Com a norma general, ambdues parts actuaran de manera que no es lesionen possibles drets intel·lectuals o industrials de les parts que subscriuen el conveni i mantindran la confidencialitat mútua adequada. Els drets que s'atorguen a les institucions que formen part d'este conveni vindran regulats pels acords específics formalitzats a l'empara d'este Conveni Marc pel que fa a les normes internes de cada institució i a l'ordenament jurídic.  
8. Entrada en vigor i duració  
Este Conveni Marc entrarà en vigor en el moment de la seua firma i la seua vigència serà de dos anys, renovables per períodes iguals per acord tàcit si cap de les parts no denuncia el conveni al mes del venciment.  
9. Modificació i rescissió  
Les parts podran modificar el contingut del conveni en qualsevol moment per acord mutu. Qualsevol de les parts podrà, al seu torn, rescindir o denunciar el conveni comunicant-ho per escrit a l'altra part, amb sis mesos d'antelació a la data de finalització. No obstant això, en ambdós casos s'hauran de completar les tasques dels convenis específics que estiguen en vigor.  
El CSISP i el FIVO es comprometen a resoldre de manera amistosa qualsevol desacord que puga sorgir en el desenvolupament d'este Conveni.  
En cas de conflicte per divergències en la interpretació o execució d'este Conveni Marc, ambdues parts acorden sotmetre's a la normativa processal vigent i específicament aplicable.   
Si no fóra possible una solució amigable, i resultara procedent un litigi judicial, ambdues parts acorden, amb renúncia expressa a qualsevol altre fur que poguera correspondre'ls, sotmetre's a la jurisdicció i competència dels tribunals de València.  
I en prova de conformitat del que s'ha dit, firmen per triplicat este conveni en el lloc i la data indicats en l'encapçalament.  
Pel centre superior d'Investigació en Salut Pública  
Isabel Muñoz Criado  
La directora  
Per la Fundació Institut Valencià d'Oncologia   
Manuel LLombart Fuertes  
Director general  
Per la Fundació d'Investigació Clínica de l'Institut Valencià d'Oncologia  
Carlos J. Andrés Blasco  
Secretari